# בית תבור

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
בית תבור

בית תבור ברחוב הנביאים 58 בירושלים נחשב אחד הבתים היפים בעיר. הוא נבנה בסוף המאה ה-19 כבית מגורים על ידי האדריכל קונרד שיק, ומשמש כיום את המכון התאולוגי השבדי.

הארכיאולוג והאדריכל הגרמני תושב ירושלים קונרד שיק היה מגדולי חוקריה ובוניה של ירושלים במחצית השנייה של המאה ה-19. בשנת 1882 הניח את אבן הפינה להקמת ביתו הפרטי ב"רחוב הקונסולים" של אז (רחוב הנביאים היום). היה זה הרחוב היוקרתי ביותר בירושלים הנבנית של אותה תקופה, שלאורכו שכנו מרבית הקונסוליות של המעצמות הזרות. על הכניסה לבית חקק שיק, פרוטסטנטי אדוק, את השם THABOR בהשראת פסוק מספר תהילים פ"ט, י"ג: "צפון וימין, אתה בראתם; תבור וחרמון, בשמך ירננו ".

סגנונו המיוחד של הבית משלב גותיקה גרמנית עם ארכיטקטורה מזרח תיכונית. הבית מוקף חומת אבן ירושלמית עם שער כניסה במבנה המזכיר שער למבצר גרמני של ימי הביניים, עם מגדל שמירה קטן. המבנה הראשי בנוי במתכונת המזכירה את בתי הערבים האמידים של אותה תקופה, עם קירות אבן בעובי מטר ויותר, גומחות בקיר ותקרות מקומרות. בקירות הבית, מפנים ומחוץ, שילב שיק ממצאים ארכיאולוגיים המשקפים את אהבתו לארכיאולוגיה ולארץ ישראל. שתי חצרות מסוגננות במתחם, האחת בחזית הבית והאחת מאחוריו, כשמתחתיה בור מים גדול.

עם השלמתו היה הבית אחד הבתים המפוארים והמרשימים בעיר. קונרד שיק התגורר בבית מהשלמת בנייתו ועד פטירתו בשנת 1901. במלחמת העולם הראשונה הפקיעו השלטונות העותמאנים את הבית, כדי שישמש למגורי קצינים טורקים. לאחר המלחמה עבר לידי הכנסייה המתודיסטית האמריקאית, ושימש כבית ספר למדעי האסלאם ושפות. במלחמת העצמאות השתלטו כוחות צה"ל על הבית, ולתקופה קצרה שימש לשיכון פליטים מהרובע היהודי.

בשנת 1950 ננטש הבית, ובשנת 1951 נשכר על ידי הכנסייה הפרוטסטנטית השבדית שהקימה בו את המכון התאולוגי השבדי. בשנת 1996 רכשו השבדים את הבניין, והוא כיום בבעלותם. המכון מכשיר צעירים סקנדינביים בנושאי יהדות, מקרא, לשון עברית, ארכיאולוגיה וחקר ארץ ישראל, במטרה לקרבם לעם היהודי וארץ הקודש.

על הבית, צוטט ראש העיר טדי קולק כמי שאמר "אם הייתי יכול לבחור בית אחד בירושלים לגור בו - זה הבית שבו הייתי בוחר".

מקור: http://he.wikipedia.org../../../%D7%91/%D7%99/%D7%AA/%D7%91%D7%99%D7%AA_%D7%AA%D7%91%D7%95%D7%A8.html

קטגוריה: ירושלים: מבנים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש